
INDOKOLÁS

1.
a javaslat háttere

· A javaslat okai és céljai

Az elhúzódó pénzügyi és gazdasági válság következtében a tagállamok folyamatosan csökkentik költségvetésüket, miáltal fokozódó nyomás nehezedik a nemzeti pénzügyi forrásokra. Ebben az összefüggésben a vidékfejlesztési programok zökkenőmentes végrehajtása különösen fontos ahhoz, hogy pénzügyi támogatást lehessen nyújtani a reálgazdaság számára. 

A költségvetési megszorításokból fakadó likviditási problémák miatt azonban a programok végrehajtása gyakran kihívást jelent. Ez különösen igaz azokra a válság által leginkább sújtott tagállamokra, amelyek – az euróövezeten kívüli országok esetében a fizetésimérleg-mechanizmus programjainak keretében, az euróövezet országainak esetében pedig az európai pénzügyi stabilizációs mechanizmuson keresztül – pénzügyi támogatásban részesültek. Ez idáig hat ország folyamodott az említett mechanizmusok alapján nyújtható pénzügyi támogatásért és dolgozott ki a Bizottsággal egyetértésben makrogazdasági kiigazítási programot. Magyarország 2009-től pénzügyi támogatásban részesült, de 2010-ben kilépett a támogatási mechanizmusból. A másik öt ország (a továbbiakban: a programban részt vevő országok) közül Lettország és Románia a fizetésimérleg-mechanizmus, Görögország, Írország és Portugália pedig az európai pénzügyi stabilizációs mechanizmus keretében részesül támogatásban.

Annak érdekében, hogy e tagállamok folytathassák a programok gyakorlati végrehajtását és képesek legyenek pénzeszközöket mozgósítani a projektek céljaira, e javaslat olyan rendelkezéseket foglal magában, amelyek révén az EMVA hozzájárulásának a szóban forgó tagállamok vidékfejlesztési programjaira alkalmazandó maximális mértéke a konvergencia-célkitűzés alapján támogatható régiók, a legkülső régiók és a kisebb égei-tengeri szigetek esetében a támogatható közkiadások 95 %-ára, egyéb régiók esetében pedig a támogatható közkiadások 85 %-ára növelhető, addig, amíg az érintett régiók a támogatási mechanizmusok hatálya alá tartoznak. Ez kiegészítő pénzügyi forrásokat biztosít a tagállamok számára, és megkönnyíti a programok gyakorlati végrehajtásának folytatását. 

· Háttér-információk

A pénzügyi válság elmélyülése egyes tagállamokban kétségtelenül alapvetően befolyásolja a reálgazdaságot a jelentős adósságállomány és a kormányok által a piaci hitelfelvétel terén tapasztalt nehézségek miatt.

A Bizottság aktív tevékenységének köszönhetően több javaslat is született arra vonatkozóan, hogy hogyan lehetne a leghatékonyabban reagálni a jelenlegi pénzügyi válságra és annak társadalmi-gazdasági következményeire. A Bizottság gazdaságélénkítő csomagja keretében, 2008 decemberében javaslatot tett többek között egy sor olyan szabályozási módosításra, amelyek célja a 2009. év során a vidékfejlesztési programok kapcsán felmerülő kiadások fedezéséhez az EMVA-ból biztosított hozzájárulás mértékének növelése volt. A fent említett országok közül Görögország, Lettország és Magyarország élt ezzel a lehetőséggel. 

· Hatályos rendelkezések a javaslat által érintett területen
Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet meghatározza a programozási folyamatra alkalmazandó közös szabályokat, valamint a programirányításra, a monitoringra és a projektek értékelésére vonatkozó rendelkezéseket.

A vidékfejlesztési programokat az 1698/2005/EK rendelet 18. és 19. cikkével összhangban felül kell vizsgálni és – amennyiben arra a közösségi stratégiai iránymutatásokkal, a nemzeti stratégiai tervvel és az említett rendelettel való összhang biztosítása érdekében szükség van – a programozási időszak hátralévő részére ki kell igazítani. 

Az 1290/2005/EK tanácsi rendelet 26. cikkének (1) bekezdése értelmében az időközi kifizetések összegét az egyes prioritások társfinanszírozási arányának az e prioritás címén igazolt közkiadásokra való alkalmazásával kell kiszámítani. 

· Összhang az Unió egyéb szakpolitikáival és célkitűzéseivel

Tárgytalan.

2.
Konzultáció az érdekeltekkel; hatásvizsgálat

· Konzultáció az érdekeltekkel

A javaslat összhangban van az Európai Bizottság által a pénzügyi válságra válaszul elfogadott egyéb javaslatokkal és kezdeményezésekkel.

· Szakértői vélemények összegyűjtése és felhasználása

Külső szakértők bevonására nem volt szükség.
· Hatásvizsgálat

A javaslat alapján a Bizottságnak lehetősége nyílna magasabb mértékű EMVA-hozzájárulás jóváhagyására az érintett országok tekintetében, arra az időszakra vonatkozóan, amíg azok a támogatási mechanizmusok hatálya alá tartoznak. 

További költségvetési forrásokra nincs szükség, mivel az alapokból az érintett országok és programok számára a 2007–2013-as programozási időszak tekintetében előirányzott teljes pénzügyi támogatás összege nem változik. 

3.
A JAVASLAT JOGI ELEMEI

· A javaslat összefoglalása

· A Bizottság javasolja az 1698/2005/EK tanácsi rendelet 70. cikkének módosítását annak érdekében, hogy az EMVA hozzájárulásának az érintett tagállamok vidékfejlesztési programjaira alkalmazandó maximális mértékét a konvergencia-célkitűzés alapján támogatható régiók, a legkülső régiók és a kisebb égei-tengeri szigetek esetében a támogatható közkiadások 95 %-ára, egyéb régiók esetében pedig a támogatható közkiadások 85 %-ára lehessen növelni, arra az időszakra vonatkozóan, amíg az érintett régiók a támogatási mechanizmusok hatálya alá tartoznak.
Miután a Tanács határozatot fogad el valamely, a támogatási mechanizmusok hatálya alá tartozó tagállam támogatásáról, az adott tagállam javaslatot nyújt be a Bizottsághoz vidékfejlesztési programjának módosítására vonatkozóan, amely javaslatban kezdeményezi az EMVA-ból biztosított társfinanszírozás arányának növelését. Az e módosítás jóváhagyását követően benyújtott kifizetési kérelmekre a magasabb támogatási arány lesz alkalmazandó. Ez az intézkedés csupán ideiglenes hatályú lesz, alkalmazását a tagállamnak a támogatási mechanizmusból való kilépésekor be kell szüntetni. 

Az 1698/2005/EK rendelet alapján alkalmazandó általános elveknek megfelelően a megnövelt társfinanszírozási arányok csak azokra a kifizetésekre alkalmazhatóak, amelyek teljesítésére a vonatkozó vidékfejlesztési programok – ideértve az új pénzügyi terveket is – Bizottság általi jóváhagyása után kerül sor.

· Jogalap

Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelet meghatározza a programozási folyamatra alkalmazandó közös szabályokat, valamint a programirányításra, a monitoringra és a projektek értékelésére vonatkozó rendelkezéseket. Az 1698/2005/EK rendelet módosítására irányuló javaslatnak az Európai Unió működéséről szóló szerződés 42. és 43. cikkén kell alapulnia.

· A szubszidiaritás elve

A javaslat megfelel a szubszidiaritás elvének, mivel célja az, hogy nagyobb mértékű támogatást biztosítson az EMVA-ból egyes olyan tagállamok számára, amelyek komoly nehézségekkel – nevezetesen gazdasági növekedésüket és pénzügyi stabilitásukat érintő problémákkal, valamint költségvetési hiányuknak és adósságállományuknak a nemzetközi gazdasági és pénzügyi helyzettel is összefüggő növekedésével – küzdenek, illetve amelyeket ilyen nehézségek fenyegetnek. Erre való tekintettel olyan ideiglenes mechanizmust kell létrehozni európai uniós szinten, amely lehetővé teszi az Európai Bizottság számára, hogy magasabb társfinanszírozási arányt alkalmazva térítse meg az EMVA hatálya alá tartozó igazolt kiadásokat. 

· Az arányosság elve

A javaslat megfelel az arányosság elvének:

A javaslat ténylegesen megfelel az arányosság elvének, mivel fontos lépést jelent abban az irányban, hogy növelni lehessen az EMVA-ból nyújtandó támogatás mértékét azoknak az általuk nem befolyásolható rendkívüli események folytán nehézségekkel küzdő, illetve komoly nehézségek által fenyegetett tagállamoknak az esetében, amelyekre vonatkoznak (az európai pénzügyi stabilizációs mechanizmus létrehozásáról szóló) 407/2010/EU tanácsi rendeletben foglalt feltételek, továbbá azoknak a fizetési mérlegük tekintetében nehézségekkel küzdő, illetve ilyen nehézségek által komolyan fenyegetett tagállamoknak az esetében, amelyekre vonatkoznak a 332/2002/EK tanácsi rendeletben foglalt feltételek. Görögország esetében az euróövezetbeli kölcsönkonstrukciókról szóló jogi aktus (Euro Area Loan Facility Act) elfogadásával egyidejűleg megkötött, hitelezők közötti megállapodás 2010. május 11-én lépett hatályba. A megállapodás értelmében a rendelkezésre állási időszak három évvel a megállapodás megkötésének időpontját követően lejár.

· A jogi aktus típusának megválasztása

Javasolt aktus: rendelet.

Más jogi aktus nem felelne meg a következők miatt:

A Bizottság feltérképezte a jogi keret által biztosított mozgásteret, és az ez idáig felhalmozott tapasztalatok fényében szükségesnek tartja, hogy módosításokat javasoljon az 1698/2005/EK tanácsi rendeletre vonatkozóan. E felülvizsgálat célja a projektek társfinanszírozásának további előmozdítása, felgyorsítva ezzel végrehajtásukat, és fokozva az ilyen beruházásoknak a reálgazdaságra gyakorolt hatását.

4.
Költségvetési vonzatok

A javaslat nem érinti a kötelezettségvállalási előirányzatokat, mivel nem tartalmaz módosítást a 2007–2013-as programozási időszak tekintetében az operatív programokban rögzített EMVA-finanszírozás maximális összegeire vonatkozóan. A szóban forgó időszak tekintetében a Bizottság az igazolt kiadásokat magasabb társfinanszírozási arányt alkalmazva fogja megtéríteni. Ennek azonnali következményeként az érintett tagállamok kiegészítő támogatásokban részesülnek azon kiadások vonatkozásában, amelyeket e rendelet hatálybalépésének időpontjától kezdve, a vidékfejlesztési programok felülvizsgálatát követően jelentenek be a Bizottságnak. 

Az érintett tagállamok által a Bizottsághoz ez idáig eljuttatott kiadási előrejelzések alapján a 2011. évi költségvetés terhére – amennyiben a javaslat jóváhagyására még megfelelő időben sor kerül – további 90 millió EUR, a 2012. évi költségvetésből pedig 470 millió EUR kifizetése válhat szükségessé abban az esetben, ha a tagállamok úgy döntenek, hogy igénybe veszik az engedélyezett legnagyobb társfinanszírozási arányt.

A Bizottság az intézkedés előnyeinek kihasználása iránt benyújtott tagállami kérelmek fényében és az időközi kifizetésekre vonatkozó kérelmek benyújtása terén jelentkező fejlemények figyelembevételével 2012-ben újra megvizsgálja a kiegészítő kifizetési előirányzatok szükségességét, és szükség esetén javaslatot tesz a költségvetési hatóságnak a megfelelő intézkedések megtételére.

2011/0209 (COD)

Javaslat
AZ EURÓPAI PARLAMENT ÉS A TANÁCS RENDELETE
az 1698/2005/EK tanácsi rendeletnek egyes, a pénzügyi stabilitásuk vonatkozásában komoly nehézségekkel küzdő vagy komoly nehézségek által fenyegetett tagállamok pénzügyi irányításával kapcsolatos rendelkezések tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 42. és 43. cikkére,

tekintettel az Európai Bizottság javaslatára,

a jogalkotási aktus tervezetének a nemzeti parlamentek számára való megküldését követően,

tekintettel az Európai Gazdasági és Szociális Bizottság véleményére
,

tekintettel a Régiók Bizottságának véleményére
,

rendes jogalkotási eljárás keretében,

mivel:

(1) A példa nélküli globális pénzügyi válság és gazdasági visszaesés súlyosan visszavetette a gazdasági növekedést, megrendítette a pénzügyi stabilitást, valamint számos tagállam pénzügyi és gazdasági helyzetének nagyfokú romlását idézte elő. Egyes tagállamok komoly nehézségekkel – nevezetesen a gazdasági növekedésüket és pénzügyi stabilitásukat érintő problémákkal, valamint költségvetési hiányuknak és adósságállományuknak a nemzetközi gazdasági és pénzügyi helyzettel is összefüggő növekedésével – küzdenek, illetve ilyen nehézségek fenyegetik őket.

(2) Jóllehet a válság negatív hatásainak ellensúlyozására már születtek fontos intézkedések, beleértve a jogi keret módosításait is, a pénzügyi válságnak a reálgazdaságra, a munkaerőpiacra és a polgárokra kifejtett hatása széles körben érzékelhető. Növekszik a tagállami pénzügyi forrásokra nehezedő nyomás, amelynek enyhítésére további intézkedéseket kell hozni az Európai Mezőgazdasági Vidékfejlesztési Alapból (a továbbiakban: az EMVA) származó finanszírozás maximális és optimális felhasználása révén. 

(3) Az Európai Unió működéséről szóló szerződés 122. cikkének (2) bekezdése alapján – amely előírja, hogy az általuk nem befolyásolható rendkívüli események folytán nehézségekkel küzdő vagy súlyos nehézségek komoly veszélye által fenyegetett tagállamok számára uniós pénzügyi támogatás nyújtható – az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendelet
 létrehozta az Unió pénzügyi stabilitásának megőrzését szolgáló mechanizmust.

(4) A 2010. december 7-i 2011/77/EU
 és a 2011. május 30-i 2011/344/EU tanácsi végrehajtási határozat
 Írországnak, illetve Portugáliának nyújtott ilyen uniós pénzügyi támogatást. Görögország már a 407/2010/EU rendelet hatálybalépése előtt is komoly nehézségekkel küzdött a pénzügyi stabilitás tekintetében, és pénzügyi támogatást kapott többek között más euróövezetbeli tagállamoktól.

(5) A tagállamok fizetési mérlegéhez középtávú pénzügyi támogatási mechanizmus létrehozásáról szóló, 2002. február 18-i 332/2002/EK tanácsi rendelet
 olyan eszközt hozott létre, amely lehetővé teszi a Tanács számára, hogy kölcsönös segítséget nyújtson, amennyiben valamely, az euróövezeten kívüli tagállam esetében a fizetési mérleggel kapcsolatos nehézségek merültek fel vagy ilyen nehézségek felmerülésének veszélye fenyeget.

(6) A 2008. november 4-i 2009/102/EK
, a 2009. január 20-i 2009/290/EK
 és a 2009. június 26-i 2009/459/EK tanácsi határozat
 ilyen pénzügyi támogatást nyújtott Magyarország, Lettország és Románia számára. 

(7) A vonatkozó tanácsi határozatok megállapítják azt az időszakot, amely alatt a támogatás Írország, Lettország, Magyarország, Portugália, illetve Románia rendelkezésére áll. A Magyarország támogatására vonatkozó határozat hatálya 2010. november 4-én lejárt. 

(8) Görögország esetében az euróövezetbeli kölcsönkonstrukciókról szóló jogi aktus (Euro Area Loan Facility Act) elfogadásával egyidejűleg megkötött, hitelezők közötti megállapodás 2010. május 11-én lépett hatályba. A megállapodás értelmében a rendelkezésre állási időszak három évvel a megállapodás megkötésének időpontját követően lejár. 

(9) Az euróövezetbe tartozó 17 tagállam pénzügyminiszterei 2011. július 11-én aláírták az európai stabilitási mechanizmus (ESM) létrehozásáról szóló szerződést. A szerződés az Európai Tanács 2011. március 25-i határozata nyomán jött létre. A tervek szerint 2013-tól az ESM látja el a jelenleg az európai pénzügyi stabilitási eszköz (EFSF) és az európai pénzügyi stabilizációs mechanizmus (EFSM) által végzett feladatokat.

(10) Az Európai Tanács 2011. július 23-i és 24-i következtetéseiben üdvözölte a Bizottság azon szándékát, hogy fokozza a Görögország számára biztosítandó hitelprogram és az uniós források közötti szinergiákat és ezáltal támogassa a Görögország uniós források felvételére való képességének fokozására irányuló erőfeszítéseket, annak érdekében, hogy a versenyképesség javításának és a munkahelyteremtésnek az újbóli előtérbe helyezése révén ösztönözze a növekedést és a foglalkoztatást. Ezenkívül az Európai Tanács következtetéseiben üdvözölte és támogatta azt a kezdeményezést is, hogy a Bizottság a tagállamokkal közösen dolgozzon ki átfogó programot a Görögországnak nyújtandó technikai segítségre vonatkozóan. Ez a rendelet hozzájárul ezekhez a szinergiateremtésre irányuló erőfeszítésekhez.

(11) Az uniós finanszírozás irányításának megkönnyítése, az érintett tagállamokba és régiókba irányuló beruházások felgyorsítása, valamint a finanszírozás gazdaságra gyakorolt hatásának fokozása érdekében engedélyezni kell, hogy az EMVA hozzájárulásának maximális mértékét a konvergencia-célkitűzés alapján támogatható régiók esetében a támogatható közkiadások 95 %-ára, a pénzügyi stabilitás tekintetében komoly nehézségekkel küzdő egyéb régiók esetében pedig a támogatható közkiadások 85 %-ára lehessen növelni. 

(12) Az 1698/2005/EK rendelet alapján alkalmazandó általános elveknek megfelelően a megnövelt társfinanszírozási arányok csak azokra a kifizetésekre alkalmazhatóak, amelyek teljesítésére a vonatkozó vidékfejlesztési programok – ideértve az új pénzügyi terveket is – Bizottság általi jóváhagyása után kerül sor. Ezért meg kell határozni azt az eljárást, amely alapján a tagállamok élhetnek a szóban forgó lehetőséggel, valamint azt a mechanizmust, amelyen keresztül ezt biztosítani lehet. 

(13) Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. július 11-i 1698/2005/EK tanácsi rendeletet
 ezért ennek megfelelően módosítani kell,

ELFOGADTÁK EZT A RENDELETET:

1. cikk

Az 1698/2005/EK rendelet 70. cikke a (4b) bekezdés után a következő (4c) bekezdéssel egészül ki:

„(4c)
A (3), a (4) és az (5) bekezdésben meghatározott felső határértékektől eltérve az EMVA hozzájárulásának maximális mértéke a konvergencia-célkitűzés alapján támogatható régiók, a legkülső régiók és a kisebb égei-tengeri szigetek esetében a támogatható közkiadások 95 %-ára, az egyéb régiók esetében pedig a támogatható közkiadások 85 %-ára növelhető. Ezek a mértékek az abban az időszakban benyújtott hitelesített kiadásigazoló nyilatkozatokban újonnan bejelentett támogatható kiadásokra vonatkoznak, amely időszakban az adott tagállam megfelel a következő feltételek valamelyikének:

a)
az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendelet* alapján pénzügyi támogatás áll rendelkezésére, illetve a hivatkozott rendelet hatálybalépése előtt más euróövezeti tagállamok bocsátottak rendelkezésére ilyen támogatást;

b)
a tagállamok fizetési mérlegéhez középtávú pénzügyi támogatási mechanizmus létrehozásáról szóló, 2002. február 18-i 332/2002/EK tanácsi rendelet** alapján középtávú pénzügyi támogatás áll rendelkezésére;

c)
az európai stabilitási mechanizmus létrehozásáról szóló szerződés alapján pénzügyi támogatás áll rendelkezésére.

Azok a tagállamok, amelyek alkalmazni kívánják az első albekezdésben említett eltérést, kérelmet nyújtanak be a Bizottsághoz vidékfejlesztési programjuk megfelelő módosítására vonatkozóan. Az eltérés attól az időponttól kezdve alkalmazandó, amikor a Bizottság jóváhagyja a program módosítását; ha az érintett tagállam vonatkozásában az első albekezdés a), b), illetve c) pontjában foglalt feltételek egyike sem teljesül többé, az eltérés alkalmazását haladéktalanul be kell szüntetni. Ezután a tagállamok megküldik a Bizottságnak a program módosítására vonatkozó javaslatot, amely magában foglalja az eltérés alkalmazását megelőzően érvényes maximális mértékeknek megfelelő új pénzügyi tervet is. 

Abban az esetben, ha valamely tagállam a vidékfejlesztési programjának módosítására vonatkozó javaslatot – ideértve az új pénzügyi tervet is – nem nyújtja be a Bizottságnak abban az időpontban, amikortól már nem felel meg az e bekezdés első albekezdésének a), b), illetve c) pontjában foglalt feltételek egyikének sem, vagy ha a bejelentett pénzügyi terv nincs összhangban az e cikk (3), (4) és (5) bekezdésében megállapított maximális mértékekkel, e mértékek az említett időponttól kezdve automatikusan alkalmazandóvá válnak.
*
HL L 118., 2010.5.12., 1. o.
**
HL L 53., 2002.2.23., 1. o.”
2. cikk

Ez a rendelet az Európai Unió Hivatalos Lapjában való kihirdetésének napján lép hatályba. 

Ez a rendelet teljes egészében kötelező és közvetlenül alkalmazandó valamennyi tagállamban.

Kelt 

az Európai Parlament részéről
a Tanács részéről

az elnök
az elnök

	ÉSZREVÉTELEK:
(1) A kötelezettségvállalási előirányzatokat illetően az 1698/2005/EK rendelet módosításának nem lesz pénzügyi hatása, mivel a vidékfejlesztés teljes keretösszege és annak éves bontása is változatlan marad. 

A kifizetéseket illetően a társfinanszírozási arány növelése az érintett tagállamoknak fizetett magasabb összegű visszatérítésekhez vezethet. Abban az esetben, ha a javaslat elfogadására még időben sor kerül ahhoz, hogy az új mértéket a 2011. év harmadik negyedére vonatkozó kifizetési kérelmekre alkalmazni lehessen, az erre az évre szükséges kiegészítő kifizetési előirányzatok összege 90 millió EUR-ra becsülhető. A 2011. év tekintetében a helyzet kezelésére adott esetben a globális átcsoportosítás keretében kerül sor. 

A 2012-ben teljesítendő kiegészítő kifizetések becsült összege 470 millió EUR. A Bizottság az intézkedés előnyeinek kihasználása iránt benyújtott tagállami kérelmek fényében és az időközi kifizetésekre vonatkozó kérelmek benyújtása terén jelentkező fejlemények figyelembevételével 2012-ben újra megvizsgálja a kiegészítő kifizetési előirányzatok szükségességét, és szükség esetén javaslatot tesz a költségvetési hatóságnak a megfelelő intézkedések megtételére. 

A 2013. évre vonatkozóan nem készültek becslések, mivel – amennyiben rendkívüli körülmények fennállása miatt továbbra is indokolt lenne magasabb társfinanszírozási arányokat alkalmazni – a következmények a költségvetési eljárás keretében kerülnek figyelembevételre. Tekintve, hogy az EMVA teljes keretösszege nem változik, a 2011. és a 2012. évi kiegészítő kifizetések a kifizetések azonos mértékű csökkentését vonják maguk után az időszak végén.

